
	Σύγχρονη κυπριακή παιδική - νεανική λογοτεχνία

Σπίτι της Κύπρου

Τη Δευτέρα 25 Φεβρουαρίου 2019 το Σπίτι της Κύπρου, ο Κυπριακός Σύνδεσμος Παιδικού Νεανικού Βιβλίου (Κ.Σ.Π.Ν.Β.) και ο Κύκλος Ελληνικού Παιδικού Βιβλίου (Κ.E.Π.Β.),  με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού διοργάνωσαν, στο Σπίτι της Κύπρου,  εκδήλωση για τη σύγχρονη παιδική - νεανική λογοτεχνία της Κύπρου, με την ευκαιρία των 45 χρόνων του Κ.Σ.Π.Ν.Β.

Την εκδήλωση συντόνισε ο  συγγραφέας κ. Βαγγέλης Ηλιόπουλος ο οποίος αναφέρθηκε στους κοινούς στόχους, τα κοινά οράματα και τις κοινές επιδιώξεις του  Κυπριακού Συνδέσμου Παιδικού Νεανικού Βιβλίου και του Κύκλου Ελληνικού Παιδικού Βιβλίου.

Χαιρετισμό στην εκδήλωση απηύθυναν η κ. Αίγλη Τούμπα, Μέλος IBBY CY - Κ.Σ.Π.Ν.Β. και η κ. Βασιλική Νίκα, Πρόεδρος Ελληνικού Τμήματος της IBBY - Κ.Ε.Π.Β., οι οποίες μίλησαν για την αγαστή συνεργασία των δύο συνδέσμων που για περισσότερο από 45 χρόνια υπηρετούν το παιδί, τη φιλαναγνωσία και οτιδήποτε σχετίζεται με τη λογοτεχνική δημιουργία για παιδιά και νέους σε τοπικό και οικουμενικό επίπεδο.

Οι διακεκριμένοι, με βραβεία, Kύπριοι συγγραφείς παιδικού και νεανικού βιβλίου, Φυτούλα Βακανά, Αντώνης Σέργης και Μαρία Πιερή-Στασίνου, ο κάθε ένας με τον δικό του χαρακτηριστικό τρόπο, παρουσίασαν το έργο τους, μίλησαν για το ταξίδι και την περιπέτεια της συγγραφής, την αγάπη για τα παιδιά και τις πηγές έμπνευσης, ενώ έδωσαν την ευκαιρία στο κοινό να συνομιλήσουν μαζί τους, να ανταλλάξουν απόψεις και να θέσουν ερωτήματα για τα βιβλία και τους ήρωες τους. 

